KEMENTERIAN SUMBER ASLI, ALAM SEKITAR DAN PERUBAHAN IKLIM TEKS UCAPAN YB NIK NAZMI BIN NIK AHMAD MENTERI SUMBER ASLI, ALAM SEKITAR DAN PERUBAHAN IKLIM (NRECC) SEMPENA MAJLIS PENYERAHAN BAYARAN IMBUHAN BALIK KEPADA PENGURUSAN AIR SELANGOR SDN BHD BAGI PENCAPAIAN DI BAWAH PROGRAM PENGURANGAN KADAR AIR TIDAK BERHASIL (NRW) KEBANGSAAN PENDEKATAN 2 BAGI PENCAPAIAN NRW TAHUN 2021 7 MAC 2023 | 11.00 PAGI IBU PEJABAT AIR SELANGOR, JALAN PANTAI BAHARU, KUALA LUMPUR
Assalamualaikum Warahmatullahi Wabarakatuh dan Salam Sejahtera. YB Dato' Sri Huang Tiong Sii Timbalan Menteri Sumber Asli, Alam Sekitar dan Perubahan Iklim (NRECC) YBhg. Dato' Haji Rosli bin Isa Ketua Setiausaha Kementerian Sumber Asli, Alam Sekitar dan Perubahan Iklim YBrs. Dr. Ching Too Kim Timbalan Ketua Setiausaha (Air dan Pembetungan) Kementerian Sumber Asli, Alam Sekitar dan Perubahan Iklim YBhg. Dato' Haji Ahmad Faizal bin Abdul Rahman Ketua Pegawai Eksekutif Suruhanjaya Perkhidmatan Air Negara (SPAN) YBrs. Tn. Haji Abas bin Abdullah Pemangku Ketua Pegawai Eksekutif Pengurusan Air Selangor Sdn. Bhd. Pengurusan tertinggi Air Selangor Sdn. Bhd., pegawai-pegawai NRECC, Bahagian Bekalan Air dan SPAN, rakan-rakan media dan hadirin yang saya hormati sekalian. 2
1. Alhamdulillah, syukur ke hadrat Allah SWT kerana dengan limpah kurnia-Nya, kita dapat berkumpul bersama-sama dalam majlis pada pagi yang berbahagia ini. Saya ingin mengucapkan terima kasih dan tahniah kepada urusetia Kementerian, SPAN dan Air Selangor kerana telah berjaya menganjurkan majlis yang bermakna ini. 2. Kerajaan sentiasa komited untuk memastikan rakyat mendapat akses kepada bekalan air bersih, selaras dengan Matlamat Pembangunan Mampan (SDG) 6. NRECC khususnya, amat prihatin dan sentiasa berusaha memastikan sumber dan bekalan air yang mampan bagi menjamin sekuriti air negara. Kita sedia maklum bahawa sektor bekalan air negara menghadapi pelbagai cabaran dan salah satunya adalah Kadar Air Tidak Berhasil (Non Revenue Water - NRW) yang tinggi. 3. NRW merupakan air terawat yang tidak sampai kepada pengguna dan tidak dapat dibilkan kerana kebocoran paip dan meter yang tidak berfungsi dengan baik. SPAN melaporkan purata kadar NRW Malaysia pada tahun 2022 adalah 37.2% yang mengakibatkan pembaziran air terawat sebanyak 7.084 juta liter sehari dengan jumlah kerugian dianggarkan sebanyak RM2 bilion setahun. 4. Isu NRW perlu ditangani melalui penyelesaian secara holistik dan berterusan serta memerlukan perbelanjaan CAPEX yang besar. Bagi membantu mengatasi cabaran kekangan kewangan yang dihadapi oleh operator air, Kerajaan Persekutuan telah melaksanakan Program Pengurangan NRW Kebangsaan bermula daripada RMKe-11 dan disambung di bawah RMKe-12 melibatkan peruntukan keseluruhan berjumlah hampir RM2 bilion. 3
5. Melalui Pendekatan 2 Kerajaan Persekutuan menyediakan peruntukan sebanyak RM1.371 bilion dalam bentuk geran sepadan (matching grant) bagi membantu operator air menangani masalah NRW dengan lebih berkesan dan mampan. Pendekatan ini melibatkan negeri dengan kadar NRW kurang daripada 40% iaitu Melaka, Pulau Pinang, Johor, Negeri Sembilan, Perak, Terengganu dan Selangor. 6. Saya juga ingin memaklumkan bahawa Kerajaan mengalu-alukan penyertaan pihak swasta untuk bekerjasama dengan operator air dalam membiayai projek-projek NRW. Saya dimaklumkan kerjasama ini telah dimulakan di beberapa buah negeri tetapi tahap pencapaiannya masih kurang memberangsangkan. 7. Inisiatif kerjasama awam-swasta ini bukan sahaja selari dengan Agenda Transformasi Sektor Air Negara 2040 (WST2040), malah mendukung sektor air negara sebagai penyumbang utama kepada ekonomi negara serta nadi utama kepada aspek keselamatan air negara (water security) secara keseluruhan. Hadirin yang dihormati sekalian, 8. Kementerian mengambil maklum bahawa Air Selangor mempunyai cabaran tersendiri dalam menguruskan bekalan air di Negeri Selangor, Wilayah Persekutuan Kuala Lumpur dan Putrajaya. Ini kerana, permintaan bekalan air di ketiga-tiga negeri ini meningkat saban tahun berikutan peningkatan populasi dan pembangunan yang pesat. Rizab margin purata bekalan air di Selangor pada tahun 2022 adalah pada tahap selesa iaitu 15.2%. 4
9. Walau bagaimanapun, untuk memastikan kecukupan bekalan air di masa akan datang, rizab margin ini perlu ditingkatkan bersesuaian dengan perancangan pembangunan Kerajaan Negeri. Isu pencemaran sumber air juga merupakan salah satu daripada cabaran utama bekalan air di negeri ini, selain daripada ekspektasi pengguna yang tinggi terhadap perkhidmatan yang diberikan. Saya juga melihat bahawa Air Selangor juga telah bergerak selangkah ke hadapan ke arah mewujudkan ekonomi kitaran melalui penghasilan air pulih guna melalui kerjasama dengan Indah Water Konsortium (IWK). 10. Saya ingin mengucapkan tahniah kepada barisan pengurusan dan seluruh warga Pengurusan Air Selangor kerana berjaya menurunkan kadar NRW pada tahun 2021 sebanyak 0.5% kepada 28.0% dan berjaya menuntut 50% daripada perbelanjaan program NRW yang dikeluarkan bagi mencapai sasaran ini. 11. Saya juga dimaklumkan bahawa, ini bukan kali pertama Air Selangor berjaya mencapai sasaran yang telah ditetapkan di bawah program ini, malah ia telah dicapai tiga (3) tahun berturut-turut iaitu pada tahun 2019, 2020 dan 2021. Syabas saya ucapkan. Ini satu pencapaian yang amat baik kerana ia bukan satu tugas yang mudah. 12. Dari segi kos, perbelanjaan bagi tempoh tiga (3) tahun untuk program NRW ini oleh Air Selangor adalah melebihi RM558 juta. Ini juga bermakna, Air Selangor telah layak mendapat imbuhan balik berjumlah RM362.4 juta daripada Kerajaan Persekutuan di bawah Program NRW Pendekatan 2 dalam tempoh tersebut. 5 telah
13. Impak tahap NRW negeri Selangor kepada purata NRW Malaysia amat besar, iaitu jika Selangor berjaya menurunkan 1% kadar NRW, ia akan menyumbang kepada penurunan kira-kira 0.3% kepada purata NRW Malaysia. Ini kerana dari segi isipadu permintaan air, Negeri Selangor mempunyai kadar pengeluaran air tertinggi iaitu sekitar 5,000 juta liter sehari berbanding jumlah keseluruhan pengeluaran 15,100 juta liter sehari bagi Semenanjung Malaysia dan W.P. Labuan. Hadirin yang dihormati sekalian, 14. Di kesempatan ini saya turut ingin mengucapkan tahniah kepada Ranhill SAJ kerana turut berjaya mencapai sasaran pengurangan NRW yang telah ditetapkan untuk tahun 2021. Ranhill SAJ telah mengurangkan kadar NRW sebanyak 1.6% kepada 25.1% dan berjaya menuntut imbuhan balik sebanyak RM142.3 juta. Ia merupakan 75% daripada perbelanjaan program NRW yang telah dikeluarkan kerana berjaya menggandakan pencapaian daripada sasaran asal yang telah ditetapkan iaitu kadar penurunan NRW sebanyak 0.5%. 15. Saya juga berharap kejayaan Air Selangor dan Ranhill SAJ ini akan dapat menjadi perangsang dan motivasi kepada operator air yang lain untuk turut melaksanakan usaha sebaik mungkin bagi mencapai sasaran pengurangan kadar NRW yang telah ditetapkan. Saya dimaklumkan bahawa delegasi daripada Air Kelantan Sdn Bhd (AKSB) mengadakan lawatan untuk melihat kejayaan program NRW Air Selangor baru-baru ini. 6 telah
16. Saya amat gembira melihat kerjasama seperti ini di antara operator air yang saling membantu dalam usaha untuk menambah baik perkhidmatan masing-masing. Saya juga berharap agar Air Selangor turut dapat membantu negeri-negeri lain dalam usaha mengurangkan kadar NRW Kebangsaan. 17. Kita tahu bukan mudah untuk mengurangkan kadar NRW, namun, sekiranya berjaya, bukan sahaja operator air tersebut akan dapat mengimbuh balik sebahagian daripada perbelanjaan yang telah dibuat, malah ia akan dapat meningkatkan hasil daripada peningkatan air terawat yang dapat dibilkan serta mengurangkan kerugian kos akibat kehilangan air yang telah dirawat. 18. Dalam kata lain, selain daripada pengoperasian dan pembangunan infrastruktur bekalan air, pelaksanaan program pengurangan NRW tidak boleh diabaikan dan perlu dilaksanakan demi kelangsungan dan jaminan bekalan air. Ia juga penting untuk memastikan sasaran NRW Kebangsaan di bawah RMKe-12 iaitu 25% menjelang 2025 dapat dicapai. Hadirin yang dihormati sekalian, 19. Sebelum saya mengakhiri ucapan saya, saya ingin menegaskan bahawa, Kementerian akan terus menyokong usaha-usaha operator bekalan air menurunkan kadar NRW di negeri-negeri melalui pelbagai inisiatif seperti yang telah dan sedang dilaksanakan. Kementerian dan SPAN juga akan terus meneroka pendekatan-pendekatan baharu yang boleh dilaksanakan dalam menyokong usaha pengurangan NRW di Malaysia. 7
20. Saya juga ingin menyatakan bahawa melangkah ke hadapan, Kerajaan melalui WST2040 terus komited untuk menjamin keselamatan air (water security) agar rakyat Malaysia mempunyai akses kepada bekalan air dan sistem sanitasi yang berdaya harap, mencukupi, bersih dan berkualiti pada kos yang berpatutan. Wabillahi Taufik Walhidayah, Wassalamualaikum Warahmatullahi Wabarakatuh. Sekian, terima kasih. 8